text: Selvtægt udløser bøde
  10 juli 2010 kl. 12.34
  Lars Jacobsen fra Bjerrevej ved Horsens er så træt af fartglade bilister på den vej, hvor han bor, at han forleden måtte gribe til selvtægt. Det udløser nu en stor bøde.
  I fem år har lars Jacobsen og hans familie levet med at bilerne ræser forbi deres hus om sommeren. 
  I et forsøg på at få bilisterne til at sætte farten ned, parkerede han sin bil i vejkanten og satte et blåt blink på.
  Han gjorde det i afmagt mod myndighederne, som han ikke føler tager ham alvorligt. Han føler sig utryg ved at bo på vejen og vil gerne have politiet til at foretage hyppigere fartkontrol på stedet.
  Forleden tog han så selv affære ved at sætte blå blink på sin bil og det virkede, men det betød også at han nu får en bøde for at udgive sig for politiet.
  